七夕
作者：强至
朝代：宋

paragraphs: 七月七日暑氣徂，此夕何夕樂且娛。
世傳牽牛會織女，雨洗雲路迎霞車。
初因烏鵲致語錯，經歲一會成闊疏。
牛女怒鵲置諸罪，拔毛髠腦如鉗奴。
星精會合不可詰，我疑此說終誕虛。
又言星能遺人巧，羅列瓜果當庭除。
綵絲貫針望星拜，夜深乞巧勞僮愚。
吾聞樸散形器作，人奪天巧天無餘。
匠心女手劇淫巧，工與造化分錙銖。
薦紳大夫一巧宦，坐取公相如指呼。
間乘巧言惑主聽，能改荼蘗成甘腴。
纖辭麗曲騁文巧，剜刻聖道無完塗。
星如有巧更可乞，益恐薄俗難持扶。
我願星精遺人拙，一變風化猶古初。